Document ID: 32006D0384

KOMISSION PÄÄTÖS,
tehty 29 päivänä toukokuuta 2006,
päätöksen 2006/135/EY muuttamisesta siltä osin kuin on kyse alueiden A ja B muodostamisesta tietyissä jäsenvaltioissa erittäin patogeenisen lintuinfluenssan taudinpurkausten vuoksi
(tiedoksiannettu numerolla K(2006) 2090)
(ETA:n kannalta merkityksellinen teksti)
(2006/384/EY)
EUROOPAN YHTEISÖJEN KOMISSIO, joka
ottaa huomioon eläinlääkärintarkastuksista yhteisön sisäisessä kaupassa sisämarkkinoiden toteuttamista varten 11 päivänä joulukuuta 1989 annetun neuvoston direktiivin 89/662/ETY (1) ja erityisesti sen 9 artiklan 4 kohdan,
ottaa huomioon eläinlääkärin- ja kotieläinjalostustarkastuksista yhteisön sisäisessä tiettyjen elävien eläinten ja tuotteiden kaupassa 26 päivänä kesäkuuta 1990 annetun neuvoston direktiivin 90/425/ETY (2) ja erityisesti sen 10 artiklan 4 kohdan,
ottaa huomioon lemmikkieläinten muihin kuin kaupallisiin kuljetuksiin sovellettavista eläinten terveyttä koskevista vaatimuksista ja neuvoston direktiivin 92/65/ETY muuttamisesta 26 päivänä toukokuuta 2003 annetun Euroopan parlamentin ja neuvoston asetuksen (EY) N:o 998/2003 (3) ja erityisesti sen 18 artiklan,
ottaa huomioon yhteisön toimenpiteistä lintuinfluenssan torjumiseksi ja direktiivin 92/40/ETY kumoamisesta 20 päivänä joulukuuta 2005 annetun neuvoston direktiivin 2005/94/EY (4) ja erityisesti sen 66 artiklan 2 kohdan
sekä katsoo seuraavaa:
(1)
Tanska on ilmoittanut komissiolle ja muille jäsenvaltioille erittäin patogeenisen lintuinfluenssa A -viruksen H5N1-alatyypin siipikarjassa aiheuttamasta taudinpurkauksesta alueellaan ja on toteuttanut asianmukaiset toimenpiteet, joista säädetään erittäin patogeenisen lintuinfluenssan esiintymiseen yhteisön siipikarjassa liittyvistä tietyistä suojatoimenpiteistä 22 päivänä helmikuuta 2006 tehdyssä komission päätöksessä 2006/135/EY (5).
(2)
Tanska toteutti kyseisen taudinpurkauksen jälkeen tarvittavat toimenpiteet päätöksen 2006/135/EY mukaisesti. Saatuaan ilmoituksen kyseisistä toimenpiteistä komissio on tarkastellut niitä yhteistyössä asianomaisen jäsenvaltion kanssa ja katsoo, että kyseisen jäsenvaltion muodostamat alueet A ja B ovat riittävällä etäisyydellä siipikarjassa esiintyvästä taudinpurkauksesta. Sen vuoksi on tarpeen vahvistaa alueet A ja B Tanskassa ja vahvistaa kyseisen aluejaon kesto.
(3)
Kun otetaan huomioon päätöksen 2006/135/EY 2 artiklan 4 kohdan b ja c alakohta sekä erittäin patogeenisen lintuinfluenssan H5N1-alatyypin epidemiologisen tilanteen lopullinen arviointi Ruotsin ja Saksan tiettyjen osien osalta, kyseisiä alueita varten kyseisen päätöksen 2 artiklan 2 kohdan mukaisesti vahvistetut toimenpiteet eivät enää ole tarpeen.
(4)
Sen vuoksi on tarpeen muuttaa päätöksen 2006/135/EY liitteessä I olevaa A ja B osaa.
(5)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Korvataan päätöksen 2006/135/EY liite I tämän päätöksen liitteellä.
2 artikla
Tämä päätös on osoitettu kaikille jäsenvaltioille.
Tehty Brysselissä 29 päivänä toukokuuta 2006.

Labels: 0
18
17
6